Martonvásár Város Önkormányzata 
Képviselő-testületének 
……/2026. (…...) önkormányzati rendelete
a nemdohányzók védelméről szóló 27/2025. (X.22.) önkormányzati rendelet módosításáról

[1] Martonvásár Város Önkormányzatának Képviselő-testülete jelen módosító rendeletet a dohányzás helyi szabályozásainak bővítése céljából alkotja, a szabályozás pedig továbbra is elsősorban a nemdohányzók védelemét szolgálja, de figyelemmel van a településkép, a környezet és az itt lakók közérzetének javítására, az önkormányzat „élhető kisváros” célkitűzésére is.
[2] Martonvásár Város Önkormányzatának Képviselő-testülete a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény 2/A. §-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva a következőket rendeli el:

1. § A nemdohányzók védelméről szóló 27/2025. (X. 22.) önkormányzati rendelet (a továbbiakban: Rendelet) 3. §-a következők szerint módosul:
„3. § (1) Tilos dohányozni, elektronikus cigarettát vagy dohányzást imitáló elektronikus eszközt használni, valamint szeszesitalt fogyasztani a Nemzeti Dohányboltok és a napi fogyasztási cikket árusító üzlethelyiségek 15 méteres körzetében.
(2) Tilos a közterületen dohányozni
a) játszótereken,
b) temető területén,
c) sportközpont területén,
d) közösségi közlekedési eszköz igénybevételének céljából létesített, illetve erre kijelölt megállóban, várakozó helyen, illetőleg helyiségben, valamint nyílt légterű megálló, várakozó hely esetén annak külső határvonalától számított 10 méteres távolságon belül, azzal, hogy ha a dohányzási korlátozás alá tartozó terület külső határvonala nem állapítható meg egyértelműen, akkor a dohányzás a megállót vagy várakozó helyet kijelölő táblától vagy más jelzéstől számított 10 méteres sugarú körnek megfelelő körzetben,
e) közintézmények területén és azok 50 m-es körzetében, a dohányzásra kijelölt területek kivételével.
(3) A rendeletben foglalt szabályok betartását a közterület-felügyelő ellenőrzi, és a dohányzási korlátozás tetten ért megszegőjét 30.000 Ft-ig terjedő helyszínen kiszabott bírsággal sújthatja.”
2. § Ez a rendelet 2027. január 1. napján lép hatályba.

